Puhuva hauki

T

oki olen kuullut tarinan puhuvasta hauesta. Mutta oma kokemukseni lapsena, ei ole kalavale, siirrän siitä vastuun hauelle. Siirrettynä vastuu on paras ratkaisu.

Sattui vaan niin, että tänä kesänä näin samanlaisen, kaamean kokoisen hauen tulevan uistimeni perässä, aivan eteeni. Isäni kerronta oli nyt kääntymässä todellisuudeksi.

Toimiva esimerkki on parempi, kuin pitkä esipuhe. Varsinkin, kun myöhemmin kuuluisaksi tulleen merenkulkijavaistoni sanoi, että minä ja hauki ei kuuluta samaan järveen. Lisäksi hauki tuijotti Haisaappaitani "sillä silmällä". Ehkä kuvitteli niitä sinapiksi aterialleen. Kuten huomaatte, on autenttisilla paikoilla selventävä vaikutus, muistikuvien oikeellisuuteen.  Joten todellisuus, synnyttää muistoja.

Ikääni en muista, mutta en toki ollut koolla pilattu. Kävin silti jo yksin soudellen onkimatkalla, lähivesillä. Toinen kova kalamies niillä vesillä oli Särkelän Pappa, jota yleensä kutsuttiin vaan Ukkona. Me emme olleet kavereita, missään mielessä. Sitä kuvaa hänen määritelmänsä minusta: "Saapasvarren mittainen, roikkuu

aina ovis ja koittaa puhuu ruattii”. Meidän sanavälimme oli kymmeniä metrejä, sillä hänen kätensä oli turhan pitkä ja omatunto ei tuntenut vielä - sitä kolkutustaan.

Muistiini palasi tapaus, kun lähdin kerran onkimatkalle. Kello oli siinä seitsemän maissa, vaikka eihän minulla kelloa ollutkaan. Ajan arvasin siitä, kun Ukkoa ei vielä näkynyt. Hän lähti aina kahdeksalta. Yhtä- aikaa emme järvelle mahtuneet. Kala ei ollut syönnillä, joten madot säästyivät hukkumiskuolemalta, sinä aamuna. Sitten äkisti ja yllättäen paatin viereen ilmestyi toista metrinen hauki. Pesäpallon kokoisilla silmillään se katsoi minua vihaisesti ja sanoi: Mitähän kello mahtaa olla? Jotenkin sain soperrettua: Siinä se on, seitsemän paikkeilla. Hauki sanoi: No sittenpä kerkeän heittämään järvellä vielä kierroksen, ennen kuin se perhanan Ukko tulee. Se tulee aina kahdeksalta.

Vielä kauhusta jäykkänä pystyin soutelemaan pikku hiljaa rantaan.

Noustessani rantatielle, minut saavutti Ukko. Hän hinasi pyöränsä perässä vanhoja lastenvaunuja ja huusi minulle: Katsohan mieli- harmi vähän tuonne perävaunuun. Katsoin ja näky oli järkyttävä. Siellä aamuinen hauki maata retkotti haalarien päällä ja mulkoili minua tosi vihaisesti. Pieksuni sutivat tyhjää, kun ampaisin kotiin päin.

Ukko huusi perääni: Mitä kello on? Minä huusin, että siinä seittemän paikkeilla. Silloin hauki huusi lastenvaunuista: Älä usko tota nulkkia, se valehtelee. Se sano aamulla mullekin väärän ajan.

Ja sen takia tässä ollaankin viimeisellä matkalla. Syytös oli ainutkertainen. Ei minua ole valehtelusta koskaan syytetty. Hauelle kyllä sanoin väärän ajan, kun minulla ei ollut kelloa.

No yksi arvoitus kuitenkin sinä päivänä selvisi. Ei se Ukko siellä järvellä yksin höpissyt, niin kuin isä aina sanoi. Vaan se jutteli haukien kanssa.

*Kalevi Pirttijärvi, riippumaton ajattelija*